Коми Республикаса Юралысь Вячеслав Гайзер сетiс выль пöжарнöй машинаяслысь ключьяс

Муниципалитетъясöс петкöдлысьяслы машинаяссö кыпыда сетiсны Сыктывкарса Вежа Стефан изэрд вылын. Кöкъямыс выль пöжарнöй автомашина мунасны Луздор, Кöрткерöс, Ухта да Княжпогост районъясö да Сыктывкарö. Техника ньöбöм вылö республиканскöй сьöмкудйысь вöлi сетöма 34,8 миллион шайт.

«Ме тöда, мый выль техника сетас ыджыд отсöг сiйö уджыслы, кутшöмöс лоö вöчны сы могысь, медым видзны республиканымöс пöжарысь», – пасйис аслас сёрниын Вячеслав Гайзер.

Сiдзжö В.Гайзер корис республикаса олысьясöс кутчысьны пöжарысь видзчысян правилöясö: «Зэв жаль, но оз ставныс колана ногöн ветлыны вöрö. Сы вöсна кора торйöн видзöдны сы бöрся, кыдзи вöрын видзчысьöны пöжарысь. А республикаса гражданалы кöсъя уськöдны тöд вылö, мый вöрыс – абу сöмын миян озырлун, а сiйö, мыйöн кутасны вöдитчыны миян челядь, миян внукъяс. И сыысь, кыдзи ми асьнымöс кутам вöрын, кыдзи кутчысям пöжарысь видзчысян правилöясö, и артмас, коляс-ö тайö вöрыс, оз-ö бырны миян каръяс да сиктъяс».

Республикаса Юралысь торйöн шыöдчис том йöз дорö, кодъяс отсасьöны пöжаръясысь видзан удж нуöдöмын, да корис, «медым найö колана ногöн отсасисны асланыс ыджыдджык уджъёртъяслы мутас дöзьöритöмын, асланыс тшöтшъяяс костын пöжаръясысь öлöдöмын».

\*\*\*Коми Республикаын лöсьöдöма пöжар вöсна лёктор артмöмысь оперативнöй мониторинг система. Кыдзи öнi уджалö тайö системаыс, позьö аддзыны <http://fire.rkomi.ru> сайт вылын.